Prezident devoni xizmati virtual qabulxonaga 10 mingga yaqin murojaat yo‘llangan Surxondaryo viloyatida sayyor qabullar o‘tkazdi

O‘zbekiston Respublikasi Prezidenti devonining Fuqarolarning huquqlarini himoya qilish, jismoniy va yuridik shaxslarning murojaatlari bilan ishlashni nazorat qilish va muvofiqlashtirish xizmati mas’ul xodimlari Surxondaryo viloyatida sayyor qabullar o‘tkazdi. Bu haqda O‘zA xabar bermoqda.

Termiz shahri va tumanlarda o‘tkazilgan qabullarda viloyatda murojaatlar bilan ishlash madaniyatini yuksaltirish, fuqarolarni o‘ylantirayotgan masala va muammolarga joyida yechim topish borasidagi ishlar atroflicha tahlil qilindi. O‘rtaga tashlanayotgan masalalarning huquqiy yechimini to‘g‘ri tushuntirishga alohida e’tibor qaratildi.
Joriy yilning 23-may kuniga qadar Prezidentning virtual qabulxonasiga Surxondaryo viloyatidan 10 mingga yaqin murojaat kelib tushgan. Viloyat hokimligi va boshqa mutasaddi idoralar tomonidan ularning 9 ming 357 tasiga tegishli javob berilgan. Ayrim shikoyatlar rad etilgan.
Sayyor qabulda fuqarolarning sog‘liqni saqlash masalasiga oid bir qator murojaatlari tinglanib, joyida hal etildi.
— Prezidentning virtual qabulxonasiga viloyatdan tushgan murojaatlarning 591 tasida fuqarolar davolanish uchun moddiy yordam so‘ragan bo‘lsa, 12 tasida nogironlarni protez-ortopediya va reabilitatsiya vositalari bilan ta’minlash masalasi qo‘yilgan, — deydi viloyat sog‘liqni saqlash boshqarmasi boshlig‘i vazifasini bajaruvchi A.Norqobilov. — Shunga muvofiq, xodimlarimiz xonadonma-xonadon yurib, odamlarning sog‘lig‘i, turmush sharoiti va ehtiyojlarini o‘rgandi. Shu asosda tegishli choralar belgilandi. Joriy yilning o‘tgan oylarida 213 kishi nogironlik aravachasi bilan ta’minlandi. Yana 50 ta aravachaga buyurtma berilgan.

Ochiq muloqotda Termiz tumanidagi “Soliobod” mahallasidagi namunaviy uylarda istiqomat qilayotgan bir guruh fuqarolar uylarning qurilishidagi kamchiliklar, ko‘chadagi tungi yoritish chiroqlari ishlamasligi, ichki yo‘llardagi ahvol, ichimlik suvi ta’minoti talabga javob bermasligi yuzasidan murojaat qildi.
— Mahalliy hokimlik ham, quruvchilar ham bu masalani hal etolmadi, — deydi fuqaro Gavhar Xo‘jamurodova. — Sayyor qabulda muammo qonun doirasida ko‘rib chiqilib, hal etilishi aytildi. Murojaatimiz bevosita nazoratga olinganidan xursandmiz.
Prezidentning virtual qabulxonasiga viloyatdan tushgan murojaatlarning 417 tasida ichimlik suvi, 347 tasida ichki yo‘llar, 168 tasida gaz ta’minoti, 65 tasida elektr energiyasidagi uzilishlar va boshqa masalalar ko‘tarilgan. Bunday muammolarni tezroq hal etish uchun keng ko‘lamli qurilish-bunyodkorlik ishlari amalga oshirilmoqda.

Viloyatda o‘tkazilgan sayyor qabullar yechimini kutayotgan muammolar ko‘pligini ko‘rsatdi. Ularni bartaraf etish uchun xalq bilan mahalliy hokimlik va boshqa davlat idoralari hamkorligini yanada mustahkamlash zarurligi ta’kidlandi.
Uy-joy bilan ta’minlash, bank-kredit, ta’lim sohasi, huquq-tartibot idoralari, soliq va boshqa nazorat qiluvchi organlar bilan bog‘liq bir qator murojaatlar ham ko‘rib chiqildi. Ularning bir qismi shu yerning o‘zida hal etildi, qolganlari bo‘yicha zarur tushuntirishlar berildi.